title: 2009/473/EB: 2009 m. gegužės 28 d. Tarybos sprendimas dėl susitarimo pasikeičiant laiškais dėl Europos bendrijos ir Gvinėjos Respublikos žuvininkystės sektoriaus partnerystės susitarimo laikino taikymo sudarymo

text:
19.6.2009

               LT

               Europos Sąjungos oficialusis leidinys

               L 156/31

         TARYBOS SPRENDIMAS
   2009 m. gegužės 28 d.
   dėl susitarimo pasikeičiant laiškais dėl Europos bendrijos ir Gvinėjos Respublikos žuvininkystės sektoriaus partnerystės susitarimo laikino taikymo sudarymo
   (2009/473/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 37 straipsnį kartu su 300 straipsnio 2 dalies pirmos pastraipos pirmu sakiniu,
   atsižvelgdama į Komisijos pasiūlymą,
   kadangi:

               (1)

               Bendrija ir Gvinėjos Respublika derėjosi dėl žuvininkystės sektoriaus partnerystės susitarimo, suteikiančio Bendrijos laivams žvejybos galimybes vandenyse, kurie priklauso Gvinėjos Respublikos suverenitetui arba jurisdikcijai žuvininkystės srityje.

               (2)

               Šių derybų rezultatas – 2008 m. gruodžio 20 d. parafuotas naujas žuvininkystės sektoriaus partnerystės susitarimas.

               (3)

               1983 m. kovo 28 d. Europos bendrijos ir Gvinėjos Respublikos Vyriausybės žuvininkystės susitarimas turėtų būti panaikintas naujuoju žuvininkystės sektoriaus partnerystės susitarimu.

               (4)

               Siekiant užtikrinti Bendrijos laivų žvejybos veiklos tęstinumą, būtina, kad naujasis žuvininkystės sektoriaus partnerystės susitarimas būtų pradėtas taikyti kuo greičiau. Todėl abi šalys parafavo pasikeičiant laiškais sudaromą susitarimą dėl naujojo žuvininkystės sektoriaus partnerystės susitarimo laikino taikymo nuo 2009 m. sausio 1 d.

               (5)

               Bendrija suinteresuota patvirtinti pasikeičiant laiškais sudaromą susitarimą dėl žuvininkystės sektoriaus partnerystės susitarimo laikino taikymo.

               (6)

               Turėtų būti nustatytas žvejybos galimybių paskirstymo valstybėms narėms būdas,

         NUSPRENDĖ:
   1 straipsnis
   Susitarimas pasikeičiant laiškais dėl Europos bendrijos ir Gvinėjos Respublikos žuvininkystės sektoriaus partnerystės susitarimo dėl žvejybos prie Gvinėjos krantų 2009 m. sausio 1 d.–2012 m. gruodžio 31 d. laikotarpiu laikino taikymo yra patvirtinamas Bendrijos vardu su sąlyga, kad Taryba priims sprendimą dėl susitarimo sudarymo.
   Susitarimo pasikeičiant laiškais tekstas pridedamas prie šio sprendimo.
   2 straipsnis
   1.   Protokolu nustatytos žvejybos galimybės valstybėms narėms paskirstomos taip:

               a)

               tunų žvejybos seineriai:

                           Ispanija

                           15 laivų

                           Prancūzija

                           11 laivų

                           Italija

                           2 laivai

               b)

               kartinėmis ūdomis žvejojantys laivai:

                           Ispanija

                           8 laivai

                           Prancūzija

                           4 laivai

         2.   Jeigu pagal 1 dalyje išvardytų valstybių narių paraiškas žvejybos leidimui gauti protokole numatytos žvejybos galimybės neišeikvojamos, Komisija gali atsižvelgti į bet kurios kitos valstybės narės pateiktas paraiškas žvejybos leidimui gauti.
   3 straipsnis
   Valstybės narės, kurių laivai žvejoja pagal 1 straipsnyje nurodytą susitarimą, Komisijai praneša apie Gvinėjos Respublikos žvejybos zonoje sugautą kiekvienų išteklių kiekį pagal 2001 m. kovo 14 d. Komisijos reglamente (EB) Nr. 500/2001, nustatančiame išsamias Tarybos reglamento (EEB) Nr. 2847/93 dėl Bendrijos žvejybos laivų sugavimų trečiųjų šalių vandenyse ir atviroje jūroje kontrolės taikymo taisykles (1), numatytas sąlygas iki reglamento, nustatančio išsamias taisykles, kaip apibrėžta Tarybos reglamento (EB) Nr. 1006/2008 (2) 30 straipsnyje, įsigaliojimo, o jam įsigaliojus – pagal tose taisyklėse numatytas sąlygas.
   4 straipsnis
   Tarybos pirmininkas įgaliojamas paskirti asmenis, įgaliotus pasirašyti susitarimą pasikeičiant laiškais, kad jis taptų privalomas Bendrijai.

      Priimta Briuselyje, 2009 m. gegužės 28 d.

            Tarybos vardu

            Pirmininkas

         V. TOŠOVSKÝ

      (1)  OL L 73, 2001 3 15, p. 8.

      (2)  2008 m. rugsėjo 29 d. Tarybos reglamentas (EB) Nr. 1006/2008 dėl Bendrijos žvejybos laivų žvejybos veiklos ne Bendrijos vandenyse leidimų ir trečiųjų šalių laivų žvejybos galimybių Bendrijos vandenyse, iš dalies keičiantis reglamentus (EEB) Nr. 2847/93 ir (EB) Nr. 1627/94 bei panaikinantis Reglamentą (EB) Nr. 3317/94 (OL L 286, 2008 10 29, p. 33).
    ---documentbreak---

               19.6.2009

               LT

               Europos Sąjungos oficialusis leidinys

               L 156/33

         SUSITARIMAS PASIKEIČIANT LAIŠKAIS
   dėl Europos bendrijos ir Gvinėjos Respublikos žuvininkystės sektoriaus partnerystės susitarimo laikino taikymo
   Gerbiamasis pone,
   Džiaugiuosi, kad Gvinėjos Respublikos ir Europos bendrijos derybininkai susitarė dėl Gvinėjos Respublikos ir Europos bendrijos žuvininkystės sektoriaus partnerystės susitarimo ir protokolo, kuriuo nustatomos žvejybos galimybės ir finansinis įnašas, bei jo priedų.
   Po šių derybų ankstesnįjį susitarimą pakeitęs naujas patobulintas susitarimas sustiprins mūsų santykius žuvininkystės srityje ir padės užmegzti tinkamus partnerystės ryšius plėtojant tausios ir atsakingos žuvininkystės Gvinėjos vandenyse politiką. Todėl siūlau drauge pradėti susitarimo, protokolo, jo priedo bei priedėlių tekstų patvirtinimo ir ratifikavimo procedūras pagal Gvinėjos Respublikoje ir Europos bendrijoje galiojančią atitinkamą tvarką.
   Siekiant netrukdyti Bendrijos laivų žvejybos veiklai Gvinėjos vandenyse ir remiantis 2008 m. gruodžio 20 d. parafuotais ir žvejybos galimybes bei finansinį įnašą 2009 m. sausio 1 d.–2012 m. gruodžio 31 d. laikotarpiu nustatančiais susitarimu ir protokolu, man garbė Jums pranešti, kad Gvinėjos Respublikos Vyriausybė yra pasiruošusi nuo 2009 m. sausio 1 d. laikinai taikyti susitarimą ir protokolą, kol jie įsigalios pagal Susitarimo 19 straipsnį, su sąlyga, kad Europos bendrija pasirengusi padaryti tą patį.
   Tokiu atveju pirmoji protokolo 2 straipsnyje nustatyto finansinio įnašo dalis sumokama iki 2009 m. lapkričio 30 d.
   Būčiau dėkingas, jei galėtumėte patvirtinti, kad Europos bendrija sutinka su šiuo laikinu taikymu.

   Gerbiamasis pone,
   Man garbė pranešti, kad gavau šios dienos Jūsų laišką, kuriame rašoma:

      „Gerbiamasis pone,
      Džiaugiuosi, kad Gvinėjos Respublikos ir Europos bendrijos derybininkai susitarė dėl Gvinėjos Respublikos ir Europos bendrijos žuvininkystės sektoriaus partnerystės susitarimo ir protokolo, kuriuo nustatomos žvejybos galimybės ir finansinis įnašas, bei jo priedų.
      Po šių derybų ankstesnįjį susitarimą pakeitęs naujas patobulintas susitarimas sustiprins mūsų santykius žuvininkystės srityje ir padės užmegzti tinkamus partnerystės ryšius plėtojant tausios ir atsakingos žuvininkystės Gvinėjos vandenyse politiką. Todėl siūlau drauge pradėti susitarimo, protokolo, jo priedo bei priedėlių tekstų patvirtinimo ir ratifikavimo procedūras pagal Gvinėjos Respublikoje ir Europos bendrijoje galiojančią atitinkamą tvarką.
      Siekiant netrukdyti Bendrijos laivų žvejybos veiklai Gvinėjos vandenyse ir remiantis 2008 m. gruodžio 20 d. parafuotais ir žvejybos galimybes bei finansinį įnašą 2009 m. sausio 1 d. – 2012 m. gruodžio 31 d. laikotarpiu nustatančiais susitarimu ir protokolu, man garbė Jums pranešti, kad Gvinėjos Respublikos Vyriausybė yra pasiruošusi nuo 2009 m. sausio 1 d. laikinai taikyti susitarimą ir protokolą, kol jie įsigalios pagal Susitarimo 19 straipsnį, su sąlyga, kad Europos bendrija pasirengusi padaryti tą patį.
      Tokiu atveju pirmoji protokolo 2 straipsnyje nustatyto finansinio įnašo dalis sumokama iki 2009 m. lapkričio 30 d.
      Būčiau dėkingas, jei galėtumėte patvirtinti, kad Europos bendrija sutinka su šiuo laikinu taikymu.“

   Man garbė patvirtinti, kad Europos bendrija pritaria tokiam laikinam taikymui.

 ---documentbreak--- NA ---documentbreak---

               19.6.2009

               LT

               Europos Sąjungos oficialusis leidinys

               L 156/35

         GVINĖJOS RESPUBLIKOS IR EUROPOS BENDRIJOS
   žuvininkystės sektoriaus partnerystės susitarimas
   GVINĖJOS RESPUBLIKA,
   toliau – Gvinėja,
   ir
   EUROPOS BENDRIJA,
   toliau – Bendrija,
   toliau kartu – Šalys,
   ATSIŽVELGDAMOS į glaudų Bendrijos ir Gvinėjos bendradarbiavimą, ypač pagal Kotonu susitarimą, ir į jų abipusį norą šį bendradarbiavimą stiprinti;
   ATSIŽVELGDAMOS į abiejų Šalių norą bendradarbiaujant skatinti atsakingą žuvininkystės išteklių naudojimą;
   ATSIŽVELGDAMOS į Jungtinių Tautų jūrų teisės konvencijos nuostatas;
   PASIRYŽUSIOS taikyti Tarptautinės Atlanto tunų apsaugos komisijos (toliau – ICCAT) sprendimus ir rekomendacijas;
   SUVOKDAMOS Maisto ir žemės ūkio organizacijos 1995 m. konferencijoje priimtame Atsakingos žuvininkystės kodekse nustatytų principų svarbą;
   PASIRYŽUSIOS bendradarbiauti, atsižvelgdamos į abiejų Šalių interesus, kad įgyvendintų atsakingą žvejybą, užtikrinančią ilgalaikį gyvųjų jūros išteklių išsaugojimą ir tausų naudojimą;
   ĮSITIKINUSIOS, kad toks bendradarbiavimas turi būti pagrįstas viena kitą papildančiomis iniciatyvomis ir priemonėmis, kurias Šalys, užtikrindamos politikos darnumą ir vieningas pastangas, įgyvendina kartu arba atskirai;
   NUSPRENDUSIOS tuo tikslu pradėti dialogą dėl Gvinėjos Vyriausybės priimtos žuvininkystės sektoriaus politikos ir nustatyti tinkamas priemones, užtikrinsiančias veiksmingą šios politikos įgyvendinimą ir ūkio subjektų bei pilietinės visuomenės dalyvavimą šiame procese;
   NORĖDAMOS nustatyti išsamias Bendrijos laivų žvejybą Gvinėjos vandenyse bei Bendrijos paramą atsakingai žuvininkystei tuose vandenyse sukurti reglamentuojančias taisykles ir sąlygas;
   PASIRYŽUSIOS siekti artimesnio ekonominio bendradarbiavimo žvejybos pramonėje ir su ja susijusioje veikloje, tam tikslui kuriant ir plečiant bendras įmones, kurias sudaro abiejų Šalių įmonės,
   SUSITARĖ:
   1 straipsnis
   Dalykas
   Šiame susitarime nustatomi principai, taisyklės ir procedūros, kuriais reguliuojama:

               —

               ekonominis, finansinis, techninis ir mokslinis bendradarbiavimas žuvininkystės srityje, siekiant skatinti atsakingą žuvininkystę Gvinėjos žvejybos zonose, kad būtų užtikrintas žuvininkystės išteklių išsaugojimas ir tausus naudojimas bei plėtojamas Gvinėjos žuvininkystės sektorius,

               —

               Bendrijos žvejybos laivų galimybės vykdyti veiklą Gvinėjos žvejybos zonose sąlygos,

               —

               bendradarbiavimas įgyvendinant kontrolės Gvinėjos žvejybos zonose taisykles siekiant užtikrinti pirmiau nurodytų sąlygų laikymąsi, žuvininkystės išteklių išsaugojimo ir valdymo priemonių veiksmingumą ir kovą su neteisėta, nedeklaruota ir nereglamentuojama žvejyba,

               —

               įmonių partnerystė, kurios tikslas – atsižvelgiant į bendrus interesus plėtoti su žuvininkyste susijusią ekonominę ir kitokią veiklą.

         2 straipsnis
   Sąvokų apibrėžtys
   Šiame susitarime:
   a)   Gvinėjos institucijos– už žuvininkystę atsakinga ministerija;
   b)   Bendrijos institucijos– Europos Komisija;
   c)   Gvinėjos žvejybos zona– vandenys, kurie priklauso Gvinėjos jurisdikcijai žvejybos srityje, Šiame susitarime numatyta Bendrijos laivų žvejybos veikla vykdoma tik tose zonose, kur žvejoti leidžiama pagal Gvinėjos įstatymus;
   d)   žvejybos laivas– laivas, įrengtas taip, kad galėtų komerciniais tikslais naudoti gyvuosius vandens išteklius;
   e)   Bendrijos laivas– su Bendrijos valstybės narės vėliava plaukiojantis ir Bendrijoje įregistruotas žvejybos laivas;
   f)   jungtinis komitetas– iš Bendrijos ir Gvinėjos atstovų sudarytas komitetas, kurio funkcijos nustatytos šio susitarimo 10 straipsnyje;
   g)   perkrovimas– sužvejoto kiekio arba jo dalies perkrovimas iš žvejybos laivo į kitą laivą uoste arba jo akvatorijoje;
   h)   neįprastos aplinkybės– aplinkybės, trukdančios žvejybos veiklai Gvinėjos vandenyse, išskyrus gamtos reiškinius, kuriems Šalys neturi įtakos;
   i)   AKR valstybių jūreiviai– Kotonu susitarimą pasirašiusių ne Europos šalių jūreiviai. Gvinėjos jūreivis yra AKR valstybių jūreivis;
   j)   priežiūra– Nacionalinis žvejybos stebėsenos ir apsaugos centras (CNSP);
   k)   delegacija– Europos Komisijos delegacija Gvinėjoje;
   l)   laivo savininkas– asmuo, teisiškai atsakingas už žvejybos laivą;
   m)   žvejybos leidimas– teisė nustatytu laikotarpiu vykdyti, remiantis šio susitarimo nuostatomis, žvejybos veiklą nustatytoje zonoje ar nustatytame žvejybos rajone.
   3 straipsnis
   Susitarimo įgyvendinimo principai ir tikslai
   1.   Šalys įsipareigoja skatinti atsakingą žuvininkystę Gvinėjos žvejybos zonose, remdamosi tuose vandenyse žvejojančių įvairių laivynų laivų tarpusavio nediskriminavimo principu ir nepažeisdamos to paties geografinio regiono besivystančių šalių susitarimų, įskaitant dvišalius žuvininkystės susitarimus.
   2.   Šalys įsipareigoja laikytis dialogo ir išankstinio susitarimo principo, ypač turint omenyje žuvininkystės sektoriaus politikos įgyvendinimą ir Bendrijos priemonių, galinčių turėti įtakos Gvinėjos žuvininkystei, taikymą.
   3.   Šalys taip pat bendradarbiauja atlikdamos pagal šį susitarimą įgyvendintų priemonių, programų ir veiksmų nuolatinius bendrus ir vienašalius ex-ante bei ex-post vertinimus, kuriuos jos atlieka bendrai arba vienos jų iniciatyva.
   4.   Šalys įsipareigoja užtikrinti, kad šis susitarimas būtų įgyvendintas vadovaujantis gero ekonominio ir socialinio valdymo principais, siekiant prisidėti prie darbo vietų Gvinėjoje kūrimo, ir atsižvelgiant į žuvininkystės išteklių būklę.
   5.   AKR valstybių jūreivių įdarbinimą Bendrijos laivuose reglamentuoja Tarptautinės darbo organizacijos (TDO) deklaracija dėl pagrindinių darbo principų ir teisių, kuri be apribojimų taikoma atitinkamoms darbo sutartims ir bendroms darbo sąlygoms. Tai pirmiausia susiję su laisve jungtis į asociacijas, galiojančiu teisės į kolektyvines darbuotojų derybas pripažinimu ir diskriminacijos panaikinimu darbo bei profesinėje srityse.
   4 straipsnis
   Mokslinis bendradarbiavimas
   1.   Susitarimo galiojimo laikotarpiu Bendrija ir Gvinėja siekia stebėti Gvinėjos žvejybos zonos išteklių būklę.
   2.   Remdamosi visų tarptautinių žuvininkystės valdymo organizacijų priimtomis rekomendacijomis ir rezoliucijomis ir atsižvelgdamos į patikimiausią turimą mokslinę informaciją, Šalys tariasi Susitarimo 10 straipsnyje numatytame jungtiniame komitete ir atitinkamais atvejais po mokslinio susitikimo bendru sutarimu priima priemones tausiam žuvininkystės išteklių, turinčių poveikio Bendrijos laivų veiklai, valdymui užtikrinti.
   3.   Šalys įsipareigoja konsultuotis tarpusavyje tiesiogiai, pvz., paregionio lygmeniu, arba atitinkamose tarptautinėse organizacijose, kad užtikrintų biologinių Atlanto išteklių valdymą ir išsaugojimą, ir bendradarbiauti vykdant atitinkamus mokslinius tyrimus.
   5 straipsnis
   Bendrijos laivų įplaukimas į Gvinėjos žvejybos rajonus
   1.   Gvinėja įsipareigoja leisti Bendrijos laivams vykdyti žvejybos veiklą jos žvejybos zonoje pagal šį susitarimą, protokolą ir priedą.
   2.   Šiuo susitarimu reguliuojamai žvejybos veiklai taikomi Gvinėjoje galiojantys įstatymai ir kiti teisės aktai. Gvinėjos institucijos Bendrijai praneša apie tokių teisės aktų pakeitimus. Nepažeisdami nuostatų, dėl kurių Šalys gali susitarti atskirai, Bendrijos laivai privalo pradėti laikytis tokių pakeitimų per vieną mėnesį nuo pranešimo apie juos.
   3.   Gvinėja įsipareigoja imtis visų priemonių, reikalingų protokole numatytoms žvejybos kontrolės nuostatoms veiksmingai taikyti. Bendrijos laivai bendradarbiauja su už šios kontrolės vykdymą atsakingomis Gvinėjos institucijomis.
   4.   Bendrija, laikydamasi Jungtinių Tautų jūrų teisės konvencijos nuostatų, įsipareigoja imtis visų priemonių, reikalingų siekiant užtikrinti, kad jos laivai laikytųsi šio susitarimo nuostatų ir teisės aktų, reguliuojančių žvejybą Gvinėjos jurisdikcijai priklausančiuose vandenyse.
   6 straipsnis
   Žvejybos veiklos vykdymo sąlygos – išimties sąlyga
   1.   Bendrijos laivai gali vykdyti žvejybos veiklą Gvinėjos žvejybos zonoje tik tada, jei jie turi pagal šį susitarimą ir pridėtą jo protokolą Gvinėjos išduotą galiojantį žvejybos leidimą.
   2.   Protokole nenumatytoms žvejybos kategorijoms ir žvalgomajai žvejybai žvejybos leidimus Bendrijos laivams gali išduoti ministerija. Vis dėlto, tokie leidimai išduodami tik esant teigiamai abiejų Šalių nuomonei.
   3.   Žvejybos leidimo gavimo laivui tvarka, taikomi mokesčiai ir laivo savininkų mokėjimo būdas nustatomi protokolo priede.
   7 straipsnis
   Finansinis įnašas
   1.   Finansinį įnašą Gvinėjai Bendrija perveda vadovaudamasi protokole ir prieduose nurodytais terminais ir sąlygomis. Šį finansinį įnašą sudaro dvi dalys, atitinkamai susijusios su:

               a)

               Bendrijos laivų galimybėmis Gvinėjos vandenyse žvejoti šių vandenų išteklius; ir

               b)

               Bendrijos finansine parama nacionalinei žuvininkystės politikai, paremtai atsakinga žvejyba ir tausiu išteklių naudojimu, įgyvendinti Gvinėjos vandenyse.

         2.   1 dalies b punkte nurodyta finansinio įnašo dalis nustatoma atsižvelgiant į bendru Šalių sutarimu pagal protokolo nuostatas nustatytus tikslus, kurie turi būti įgyvendinti pagal Gvinėjos Vyriausybės nustatytą žuvininkystės sektoriaus politiką, ir į metines bei daugiametes šios politikos įgyvendinimo programas.
   3.   Bendrijos skiriamas finansinis įnašas mokamas kiekvienais metais pagal protokole nustatytas taisykles ir pagal šio susitarimo bei protokolo nuostatas, pagal kurias šio finansinio įnašo suma gali būti pakeista:

               a)

               dėl neįprastų aplinkybių;

               b)

               bendrai sutarus sumažinti Bendrijos laivams skirtas žvejybos galimybes taikant atitinkamų išteklių valdymo priemones, kurios pagal patikimiausią turimą mokslinę informaciją laikomos būtinomis ištekliams išsaugoti ir tausiai naudoti;

               c)

               bendrai sutarus Bendrijos laivams padidinti žvejybos galimybes, jei pagal patikimiausią turimą mokslinę informaciją tai nepakenktų išteklių būklei;

               d)

               pakartotinai bendrai įvertinus finansinės paramos Gvinėjos žuvininkystės sektoriaus politikai įgyvendinti sąlygas, jei abiejų Šalių patvirtinti metinių ir daugiamečių programų rezultatai tai pateisina;

               e)

               denonsavus šį Susitarimą pagal 15 straipsnio nuostatas;

               f)

               sustabdžius šio susitarimo taikymą pagal 14 straipsnio nuostatas.

         8 straipsnis
   Ūkio subjektų bendradarbiavimo skatinimas
   1.   Šalys skatina ekonominį, mokslinį ir techninį bendradarbiavimą žuvininkystės ir susijusiuose sektoriuose. Jos tariasi tarpusavyje, siekdamos derinti įvairias šioje srityje numatytas priemones.
   2.   Šalys įsipareigoja skatinti informacijos apie žvejybos būdus ir žvejybos įrankius, išteklių išsaugojimo būdus ir žuvininkystės produktų perdirbimą mainus.
   3.   Šalys siekia kurti tinkamas sąlygas savo įmonių techniniams, ekonominiams ir prekybos ryšiams užmegzti, skatindamos verslo ir investicijų plėtrai palankios aplinkos kūrimą.
   4.   Šalys ypač skatina atsižvelgiant į abiejų Šalių interesus steigti mišrias bendroves nuosekliai laikantis galiojančių Gvinėjos ir Bendrijos teisės aktų.
   9 straipsnis
   Administracinis bendradarbiavimas
   Šalys, suprasdamos būtinybę užtikrinti žuvininkystės išteklių išsaugojimo ir valdymo priemonių veiksmingumą:

               —

               plėtoja administracinį bendradarbiavimą, kad būtų užtikrinta, kad jų laivai laikosi šio susitarimo nuostatų ir Gvinėjos žvejybos jūroje taisyklių, kiek tai su kiekviena jų susiję,

               —

               bendradarbiauja, visų pirma pasitelkdamos informacijos mainus ir glaudų administracinį bendradarbiavimą, kad būtų užkirstas kelias neteisėtai, nedeklaruotai ir nereglamentuojamai žvejybai ir kad būtų su ja kovojama.

         10 straipsnis
   Jungtinis komitetas
   1.   Šio susitarimo taikymui stebėti ir kontroliuoti įsteigiamas jungtinis komitetas. Jungtinis komitetas atlieka šias funkcijas:

               a)

               prižiūri, kaip vykdomas, aiškinamas ir taikomas susitarimas bei kaip sprendžiami kylantys ginčai;

               b)

               prižiūri ir vertina, kaip partnerystės susitarimo taikymu prisidedama prie Gvinėjos žuvininkystės sektoriaus politikos įgyvendinimo;

               c)

               palaiko ryšius, būtinus sprendžiant abiems Šalims svarbius žuvininkystės srities klausimus;

               d)

               yra draugiško ginčų dėl susitarimo aiškinimo ir taikymo sprendimo forumas;

               e)

               prireikus iš naujo įvertina žvejybos galimybių apimtį ir atitinkamai finansinį įnašą;

               f)

               apibrėžia žvejybos sąlygas remdamasis protokolo nuostatomis;

               g)

               nustato praktines šio susitarimo 9 straipsnyje numatyto administracinio bendradarbiavimo taisykles;

               h)

               atlieka kitas funkcijas, dėl kurių bendrai nusprendžia abi Šalys, įskaitant kovą su neteisėta, nedeklaruota ir nereglamentuojama žvejyba ir administracinį bendradarbiavimą.

         2.   Jungtinis komitetas renkasi ne rečiau kaip kartą per metus paeiliui Gvinėjoje arba Bendrijoje, jam pirmininkauja Šalis, kurioje vyksta susitikimas. Vienos iš Šalių prašymu jungtinis komitetas šaukia neeilinį susitikimą.
   11 straipsnis
   Geografinė taikymo zona
   Šis susitarimas taikomas teritorijose, kuriose taikoma Europos bendrijos steigimo sutartis, pagal joje nustatytas sąlygas, ir Gvinėjos teritorijoje bei Gvinėjos jurisdikcijai priklausančiuose vandenyse.
   12 straipsnis
   Trukmė
   Šis susitarimas taikomas 4 metus nuo jo įsigaliojimo dienos; jis automatiškai pratęsiamas tokiam pat laikotarpiui, jei nėra denonsuojamas pagal 15 straipsnį.
   13 straipsnis
   Ginčų sprendimas
   Jei iškyla ginčų dėl šio susitarimo aiškinimo ir (arba) taikymo, Šalys konsultuojasi tarpusavyje.
   14 straipsnis
   Galiojimo sustabdymas
   1.   Vienos iš Šalių iniciatyva šio susitarimo taikymas gali būti sustabdytas, jei kyla didelių nesutarimų dėl jame numatytų nuostatų taikymo. Norėdama sustabdyti susitarimo taikymą, suinteresuotoji Šalis turi ne vėliau kaip prieš tris mėnesius iki tos dienos, kurią sustabdymas įsigaliotų, raštu pranešti apie savo ketinimą. Kitai Šaliai gavus tokį pranešimą, abi Šalys pradeda tarpusavio konsultacijas, siekdamos ginčą išspręsti taikiai.
   2.   7 straipsnyje nurodyto finansinio įnašo išmoka sumažinama proporcingai ir prorata temporis, atsižvelgiant į sustabdymo trukmę.
   15 straipsnis
   Denonsavimas
   1.   Bet kuri iš Šalių gali denonsuoti šį susitarimą, susidarius neįprastoms aplinkybėms, pavyzdžiui, išsekus atitinkamiems žuvų ištekliams, nustačius, kad sumažėjo Bendrijos laivams Gvinėjos suteiktų žvejybos galimybių išnaudojimo lygis, arba Šalims nesilaikant įsipareigojimų kovoti su neteisėta, nedeklaruota ir nereglamentuojama žvejyba.
   2.   Apie savo ketinimą denonsuoti susitarimą atitinkama Šalis kitai Šaliai praneša raštu iki pradinio galiojimo laikotarpio pabaigos arba kiekvieno papildomo galiojimo laikotarpio pabaigos likus ne mažiau kaip šešiems mėnesiams.
   3.   2 dalyje minėto pranešimo pateikimas laikomas šalių konsultacijų pradžia.
   4.   7 straipsnyje nurodyto finansinio įnašo išmoka tais metais, kuriais įsigalioja susitarimo denonsavimas, yra sumažinama proporcingai ir prorata temporis.
   16 straipsnis
   Protokolas ir priedas
   Protokolas ir priedas yra neatskiriama šio susitarimo dalis.
   17 straipsnis
   Taikomos nacionalinės teisės nuostatos
   Bendrijos žvejybos laivų veikla Gvinėjos vandenyse reguliuojama Gvinėjoje taikomais teisės aktais, išskyrus atvejus, kai susitarime, protokole, jo prieduose arba priedėliuose yra numatyta kitaip.
   18 straipsnis
   Panaikinimas
   Šio susitarimo įsigaliojimo dieną juo panaikinamas ir pakeičiamas 1983 m. kovo 28 d. Europos ekonominės bendrijos ir Gvinėjos susitarimas dėl žvejybos prie Gvinėjos krantų.
   19 straipsnis
   Įsigaliojimas
   Šis susitarimas sudaromas dviem egzemplioriais anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis; visi tekstai yra autentiški; susitarimas įsigalioja tą dieną, kai Šalys raštu praneša viena kitai apie įsigaliojimui būtinų vidaus procedūrų užbaigimą.
   PROTOKOLAS,
   nustatantis žvejybos galimybes ir finansinį įnašą, numatytus Europos bendrijos ir Gvinėjos Respublikos žuvininkystės sektoriaus partnerystės susitarime dėl žvejybos prie Gvinėjos krantų 2009 m. sausio 1 d.–2012 m. gruodžio 31 d. laikotarpiu
   1 straipsnis
   Taikymo laikotarpis ir žvejybos galimybės
   1.   Nuo 2009 m. sausio 1 d. ketverių metų laikotarpiui remiantis susitarimo 5 straipsniu nustatomos tokios tolimos migracijos žuvų (1982 m. Jungtinių Tautų konvencijos 1 priede išvardytos rūšys) žvejybos galimybės:

               —

               tunų žvejybos seineriai šaldikliai: 28 laivai,

               —

               kartinėmis ūdomis žvejojantys laivai: 12 laivų.

         2.   Nuo antrųjų protokolo taikymo metų, atlikus bendrą krevečių išteklių būklės ir šios kategorijos Gvinėjos žuvininkystės valdymo vertinimą, krevetes žvejojantiems laivams metų laikotarpiui galės būti suteiktos 800 BRT per ketvirtį žvejybos galimybės tokiomis sąlygomis:

               —

               įplaukimas į krevečių žvejybos rajonus ir ypač nacionalinių ir užsienio laivynų žvejybos pastangos turės būti valdomos skaidriai. Tuo tikslu Gvinėja iki kiekvienų metų spalio 31 d. perduos duomenis apie šios rūšies žvejybos pastangas Gvinėjos vandenyse,

               —

               Gvinėjos vandenyse turės būti įgyvendinamas Stebėsenos, kontrolės ir priežiūros planas,

               —

               turės būti analizuojami moksliniai duomenys apie išteklių būklę ir svarstomi mokslinių reisų rezultatai; rezultatai turės būti pateikiami kiekvienais metais kartu su duomenimis apie žvejybos pastangas.

         Šiai kategorijai taikomos žvejybos sąlygos kiekvienais metais bus nustatomos bendru sutarimu prieš išduodant žvejybos leidimus; bet kokiu atveju – prieš išmokant šio protokolo 2 straipsnyje numatytą papildomą specialųjį įnašą, proporcingą padidintoms žvejybos galimybėms.
   3.   1 ir 2 dalys taikomos nepažeidžiant šio protokolo 4 ir 5 straipsnių nuostatų.
   4.   Su Europos bendrijos valstybės narės vėliava plaukiojantys laivai gali vykdyti žvejybos veiklą Gvinėjos žvejybos zonoje tik turėdami pagal šį protokolą ir šio protokolo priede nurodytas taisykles Gvinėjos išduotą galiojantį žvejybos leidimą.
   2 straipsnis
   Finansinis įnašas – Mokėjimo tvarka
   1.   Susitarimo 7 straipsnyje nurodytą finansinį įnašą 1 straipsnio 1 dalyje nurodytam laikotarpiui sudaro 325 000 EUR metinė suma, atitinkanti 5 000 t per metus orientacinį kiekį, ir 125 000 EUR per metus speciali suma, skirta Gvinėjos žuvininkystės sektoriaus politikai remti ir įgyvendinti. Ši speciali suma yra neatskiriama susitarimo 7 straipsnyje nurodyto vienkartinio finansinio įnašo (1) dalis.
   Jei, remiantis 1 straipsnio 2 dalies nuostatomis, skiriamos papildomos žvejybos galimybės, į susitarimo 7 straipsnyje numatytą finansinį įnašą 1 straipsnio 2 dalyje numatytam laikotarpiui įtraukiama proporcinga padidintoms žvejybos galimybėms 300 000 EUR per metus suma.
   Prie minėtų sumų pridedamas specialusis Bendrijos įnašas – 600 000 EUR pirmaisiais metais, 400 000 EUR antraisiais metais ir 300 000 EUR vėlesniais metais – stebėsenos, kontrolės ir priežiūros sistemos Gvinėjos žvejybos zonose stiprinimui remti ir siekiant Gvinėjai padėti įsigyti palydovinę stebėsenos sistemą ne vėliau kaip 2010 m. birželio 30 d. Šis įnašas administruojamas remiantis šio protokolo 7 straipsnio nuostatomis.
   2.   1 dalis yra taikoma nepažeidžiant šio protokolo 4, 5, 6 ir 7 straipsnių nuostatų.
   3.   Pirmoje dalyje nurodytą bendrą sumą (iš viso 1 050 000 EUR pirmaisiais metais ir, esant reikalui, 1 150 000 EUR antraisiais metais ir 1 050 000 EUR vėlesniais metais) Bendrija išmoka kasmet šio protokolo taikymo laikotarpiu (2). Šios sumos nenulemia galimų žvejybos galimybių pakeitimų arba naujų žvejybos galimybių įtraukimo, dėl kurių gali būti nuspręsta remiantis šio protokolo 4 ir 5 straipsnių nuostatomis.
   4.   Jei Bendrijos laivais Gvinėjos žvejybos zonose sugautas bendras kiekis viršija orientacinį kiekį, metinis finansinis įnašas yra didinamas 65 EUR už kiekvieną papildomą sužvejotą toną. Tačiau metinė bendra Bendrijos mokama suma negali viršyti 3 dalyje nurodytos sumos daugiau nei dvigubai (t. y. 1 050 000 EUR pirmaisiais metais ir, esant reikalui, 1 150 000 EUR antraisiais metais ir 1 050 000 EUR vėlesniais metais). Jei Bendrijos laivais sužvejotas kiekis viršija kiekį, atitinkantį dvigubą bendrą metinę sumą, suma, mokėtina už kiekį, kuriuo viršijama ši riba, išmokama kitais metais.
   5.   1 dalyje nurodyta finansinio įnašo išmoka už pirmuosius metus mokama ne vėliau kaip 2009 m. lapkričio 30 d., o už kitus metus – ne vėliau kaip vasario 1 d.
   6.   Nepažeidžiant 6 straipsnio nuostatų, dėl šių sumų paskirstymo nusprendžiama atsižvelgiant į Gvinėjos Finansų įstatymą, išskyrus šio protokolo 2 straipsnio 1 dalies trečioje pastraipoje numatytą specialųjį įnašą, todėl minėtų sumų paskirstymas yra išskirtinė Gvinėjos institucijų kompetencija.
   7.   Šiame straipsnyje numatyti mokėjimai, išskyrus 2 straipsnio 1 dalies trečioje pastraipoje numatytą specialųjį įnašą, kuris bus pervestas tiesiogiai į Nacionalinio žvejybos stebėsenos ir apsaugos centro sąskaitą, ir pirmuosius metus po to, kai abi Šalys patvirtins tokių lėšų planavimą, pervedami į Centrinio Gvinėjos banko valstybės iždo sąskaitą, kurios rekvizitus kiekvienais metais praneša ministerija.
   3 straipsnis
   Bendradarbiavimas siekiant atsakingos žuvininkystės – Mokslinis bendradarbiavimas
   1.   Šalys įsipareigoja skatinti atsakingą žuvininkystę Gvinėjos vandenyse, remdamosi tuose vandenyse žvejojančių įvairių laivynų laivų tarpusavio nediskriminavimo principu.
   2.   Šio protokolo galiojimo laikotarpiu Bendrija ir Gvinėja siekia stebėti Gvinėjos žvejybos zonos išteklių būklę.
   3.   Siekdamos atsakingos žuvininkystės, Šalys įsipareigoja skatinti bendradarbiavimą paregionio lygmeniu pirmiausia Tarptautinėje Atlanto tunų apsaugos komisijoje (ICCAT) ir kitose kompetentingose paregionio ir tarptautinėse organizacijose.
   4.   Remdamosi susitarimo 4 straipsniu ir patikimiausia turima moksline informacija, Šalys tariasi susitarimo 10 straipsnyje numatytame Jungtiniame komitete, kad po parajonio lygio (jei reikia) mokslinio pasitarimo bendru sutarimu būtų priimtos priemonės, skirtos tausiam jūros išteklių, darančių įtaką Bendrijos laivų veiklai, naudojimui. Taikant tokias priemones atsižvelgiama į Tarptautinės Atlanto tunų išsaugojimo komisijos (ICCAT) priimtas rekomendacijas ir rezoliucijas.
   4 straipsnis
   Žvejybos galimybių peržiūra bendru sutarimu
   1.   1 straipsnyje nurodytos žvejybos galimybės bendru sutarimu gali būti padidintos, jei pagal protokolo 3 straipsnio 4 dalyje nurodyto mokslinio pasitarimo išvadas šis padidinimas neigiamai nepaveiks tausaus Gvinėjos išteklių valdymo. Tokiu atveju 2 straipsnio 1 dalyje nurodytas finansinis įnašas yra padidinamas proporcingai ir prorata temporis.
   2.   Priešingai, jei Šalys susitaria sumažinti 1 straipsnyje nurodytas žvejybos galimybes, finansinis įnašas sumažinamas proporcingai ir prorata temporis.
   3.   Žvejybos galimybių paskirstymas įvairių kategorijų laivams taip pat gali būti abiems Šalims pasikonsultavus tarpusavyje bendru sutarimu peržiūrėtas atsižvelgiant į visas galimas šio protokolo 3 straipsnio 4 dalyje nurodyto bendro metinio susitikimo rekomendacijas dėl išteklių, kurie galėtų būti paveikti tokio perskirstymo, valdymo. Šalys susitaria dėl atitinkamo finansinio įnašo koregavimo, jei to reikia perskirsčius žvejybos galimybes.
   5 straipsnis
   Kitos žvejybos galimybės
   1.   Jei Bendrijos žvejybos laivai yra suinteresuoti 1 straipsnyje nenurodyta žvejybos veikla, Bendrija, siekdama leidimo tokiai naujai veiklai, konsultuojasi su Gvinėja. Atitinkamais atvejais Šalys susitaria dėl tokioms naujoms žvejybos galimybėms taikytinų sąlygų ir, jei būtina, iš dalies pakeičia šį protokolą ir jo priedą.
   2.   Gavusios šio protokolo 3 straipsnio 4 dalyje numatyto bendro mokslinio pasitarimo pritarimą Šalys gali bendrai vykdyti žvalgomosios žvejybos kampanijas Gvinėjos žvejybos zonose. Šiuo tikslu vienai iš Šalių paprašius jos konsultuojasi tarpusavyje ir kiekvienu atveju atskirai nustato naujus išteklius, sąlygas ir kitus susijusius aspektus.
   3.   Žvalgomąją žvejybą šalys vykdo pagal bendrai priimtus mokslinius, administracinius ir finansinius reikalavimus. Žvalgomosios žvejybos leidimai suteikiami bandymams ne daugiau kaip dviems šešių mėnesių kampanijoms, skaičiuojant nuo Šalių bendru sutarimu nustatytos dienos.
   4.   Jei Šalys nusprendžia, kad žvalgomosios žvejybos kampanijos davė teigiamų ekosistemų ir gyvųjų jūros išteklių išsaugojimo rezultatų, šio protokolo 4 straipsnyje numatyta bendro sutarimo tvarka atsižvelgiant į leidžiamas žvejybos pastangas Bendrijos laivams gali būti skiriamos naujos žvejybos galimybės, galiosiančios iki šio protokolo galiojimo pabaigos. Atitinkamai padidinamas finansinis įnašas.
   6 straipsnis
   Finansinio įnašo mokėjimo sustabdymas ir persvarstymas esant nepaprastosioms aplinkybėms
   1.   Susidarius neįprastoms aplinkybėms, išskyrus gamtos reiškinius, kurios trukdo žvejybos veiklai Gvinėjos išskirtinėje ekonominėje zonoje (IEE), Europos bendrija gali sustabdyti šio protokolo 2 straipsnio 1 dalyje nurodyto finansinio įnašo mokėjimą.
   2.   Sprendimas dėl sustabdymo 1 dalyje nurodytais atvejais priimamas abiems Šalims pasikonsultavus tarpusavyje per du mėnesius nuo vienos iš šalių prašymo pateikimo ir su sąlyga, kad Europos bendrija mokėjimo sustabdymo metu jau yra pervedusi visą mokėtiną sumą.
   3.   Finansinis įnašas vėl pradedamas mokėti, kai tik Šalys, pasikonsultavusios tarpusavyje, bendru sutarimu nusprendžia, kad žvejybos veiklai trukdžiusių aplinkybių nebėra ir (arba) kad padėtis yra tinkama žvejybos veiklai toliau vykdyti.
   4.   Bendrijos laivams išduotų žvejybos leidimų, kurių galiojimas buvo sustabdytas drauge su finansinio įnašo mokėjimu, galiojimo laikas yra pratęsiamas tokiam pačiam laikotarpiui, kuriam buvo sustabdyta žvejybos veikla.
   7 straipsnis
   Atsakingos žuvininkystės skatinimas Gvinėjos vandenyse
   1.   Visa 2 straipsnio 1 dalyje nustatytų finansinio ir specialaus įnašų suma kasmet skiriama priemonėms, priimtoms pagal Gvinėjos Vyriausybės nustatytą žuvininkystės sektoriaus politiką, dėl kurių bendrai nutarė abi Šalys remdamosi toliau nustatytomis taisyklėmis, remti ir įgyvendinti.
   Šią sumą Gvinėja naudoja remdamasi įgyvendintinais tikslais, bendru Šalių sutarimu nustatytais atsižvelgiant į Gvinėjos žuvininkystės politikos dabartinius prioritetus, kuriais siekiama užtikrinti tvarų ir atsakingą sektoriaus valdymą, ir 2 dalyje nurodytomis susijusiomis metinėmis ir daugiametėmis programomis, skirtomis išteklių valdymui kontroliuoti ir prižiūrėti, žuvininkystės produktų gamybos sanitarinėms sąlygoms pagerinti ir kompetentingų institucijų kontrolės pajėgumui sustiprinti.
   2.   Gvinėjai pasiūlius, siekdami įgyvendinti 1 dalies nuostatas, Bendrija ir Gvinėja susitarimo 10 straipsnyje numatytame jungtiniame komitete, įsigaliojus protokolui ir ne vėliau kaip per tris mėnesius nuo šio Protokolo įsigaliojimo, susitaria dėl daugiametės sektoriaus programos ir jos taikymo taisyklių, įskaitant:

               a)

               metines ir daugiametes gaires, pagal kurias bus panaudotos 1 dalyje nurodyta finansinio įnašo procentinė dalis ir specialios išmokos kasmetinėms priemonėms;

               b)

               metinius ir daugiamečius tikslus, kuriuos įgyvendinant būtų skatinama tausi ir atsakinga žuvininkystė, atsižvelgiant į Gvinėjos nustatytus nacionalinės žuvininkystės politikos arba kitų sričių politikos, susijusios su atsakingos ir tausios žuvininkystės skatinimu arba turinčios jam poveikio, prioritetus;

               c)

               kasmetinio rezultatų vertinimo kriterijus ir tvarką.

         3.   Vis dėlto ypatingą dėmesį šalys susitaria skirti visoms žvejybos stebėsenos, kontrolės ir priežiūros rėmimo priemonėms, įskaitant Gvinėjos vandenų priežiūrą jūroje ir iš oro, palydovinio žvejybos laivų stebėjimo sistemos (LSS) naudojimą, teisinio pagrindo tobulinimą ir jo taikymą pažeidimų atveju.
   4.   Siūlymus keisti daugiametę sektoriaus programą arba kasmetinėms priemonėms skirtų specialių sumų panaudojimą turi patvirtinti abi Šalys jungtiniame komitete.
   5.   Gvinėja kasmet skiria 1 dalyje nurodytas sumas atitinkančią sumą daugiametei programai įgyvendinti. Pirmaisiais protokolo galiojimo metais apie sumos paskirstymą turi būti pranešta Bendrijai iš karto, kai tai įmanoma; bet kokiu atveju, pranešti būtina prieš jungtiniame komitete patvirtinant daugiametę sektoriaus programą. Vėlesniais metais apie tokį paskirstymą Gvinėja Bendrijai praneša ne vėliau kaip iki sausio 31 d.
   6.   Jei kasmetinis daugiametės sektoriaus programos įgyvendinimo rezultatų įvertinimas tai pagrindžia, Europos bendrija galės koreguoti šio protokolo 2 straipsnio 1 dalyje nurodytą finansinio įnašo dalį, skirtą Gvinėjos žuvininkystės sektoriaus politikai remti ir įgyvendinti, kad faktinė programai įgyvendinti skirtų lėšų suma atitiktų šiuos rezultatus.
   7.   Bendrija pasilieka teisę sustabdyti protokolo 2 straipsnio 1 dalies trečioje pastraipoje numatyto specialiojo įnašo mokėjimą, kai jei po jungtiniame komitete atlikto įvertinimo paaiškėja, kad nuo pirmųjų protokolo taikymo metų gauti rezultatai neatitinka programų, išskyrus ypatingas ir tinkamai motyvuotas aplinkybes.
   8 straipsnis
   Ginčai – protokolo taikymo sustabdymas
   1.   Šalių ginčai dėl šio protokolo nuostatų aiškinimo ir atitinkamo taikymo sprendžiami Šalims konsultuojantis Susitarimo 10 straipsnyje numatytame jungtiniame komitete, jei būtina, šaukiamas neeilinis posėdis.
   2.   Nepažeidžiant 9 straipsnio nuostatų, protokolo taikymas gali būti sustabdytas vienos iš Šalių iniciatyva, jei laikoma, kad kilęs Šalių ginčas yra didelis ir jei jungtiniame komitete vykusiose konsultacijose, numatytose 1 dalyje, jo nepavyko išspręsti draugiškai.
   3.   Norėdama sustabdyti protokolo taikymą, suinteresuotoji Šalis raštu praneša apie savo ketinimą ne vėliau kaip prieš tris mėnesius iki dienos, kurią šis sustabdymas turėtų įsigalioti.
   4.   Jei protokolo taikymas sustabdomas, Šalys ir toliau konsultuojasi tarpusavyje, siekdamos draugiškai išspręsti ginčą. Kai draugiškas sprendimas randamas, protokolas vėl pradedamas taikyti, o finansinio įnašo suma sumažinama proporcingai ir prorata temporis, priklausomai nuo protokolo taikymo sustabdymo trukmės.
   9 straipsnis
   Protokolo taikymo sustabdymas dėl nemokėjimo
   Atsižvelgiant į 6 straipsnio nuostatas, Bendrijai neatlikus 2 straipsnyje nurodytų mokėjimų, šio protokolo taikymas gali būti sustabdytas tokiomis sąlygomis:

               a)

               Kompetentingos Gvinėjos institucijos Europos Komisijai pateikia pranešimą apie nesumokėjimą. Europos Komisija atlieka būtinus patikrinimus ir, jei reikia, ne vėliau kaip per 60 darbo dienų nuo minėto pranešimo gavimo atlieka šį mokėjimą.

               b)

               Jei, iki protokolo 2 straipsnio 5 dalyje numatyto termino mokėjimas neatliekamas ir nepateikiama pateisinama priežastis, Gvinėjos kompetentingos institucijos turi teisę protokolo taikymą sustabdyti. Jos nedelsdamos apie tai informuoja Europos Komisiją.

               c)

               Protokolas vėl pradedamas taikyti, kai tik atliekamas atitinkamas mokėjimas.

         10 straipsnis
   Taikomos nacionalinės teisės nuostatos
   Bendrijos žvejybos laivų veikla Gvinėjos vandenyse reguliuojama Gvinėjoje taikomais teisės aktais, išskyrus atvejus, kai susitarime, protokole, jo prieduose arba priedėliuose yra numatyta kitaip.
   11 straipsnis
   Peržiūros straipsnis
   1.   Jei atliekama svarbių politinės krypties, dėl kurios buvo sudarytas šis protokolas, pakeitimų viena iš Šalių gali pareikalauti peržiūrėti jo nuostatas siekiant galimo jų pakeitimo.
   2.   Suinteresuotoji šalis kitai šaliai raštu praneša apie ketinimą peržiūrėti šio protokolo nuostatas.
   3.   Nuo tokio pranešimo praėjus ne daugiau kaip 60 dienų abi Šalys pradeda konsultacijas. Nepasiekus susitarimo dėl nuostatų peržiūros, suinteresuotoji šalis gali protokolą denonsuoti pagal jo 14 straipsnį.
   12 straipsnis
   Panaikinimas
   Šiuo protokolu ir jo priedais panaikinamas ir pakeičiamas dabar galiojantis žvejybą reglamentuojantis protokolas ir Europos ekonominės bendrijos ir Gvinėjos Bendrasis susitarimas dėl žvejybos prie Gvinėjos krantų.
   13 straipsnis
   Trukmė
   Šis protokolas ir jo priedai taikomi ketverius metus nuo 2009 m. sausio 1 d., nebent jis denonsuojamas remiantis 14 straipsniu.
   14 straipsnis
   Denonsavimas
   Norėdama denonsuoti, suinteresuotoji Šalis apie savo ketinimą kitai Šaliai praneša raštu likus ne mažiau kaip šešiems mėnesiams iki denonsavimo dienos. Prieš tai minėto pranešimo pateikimas yra Šalių konsultacijų pradžia.
   15 straipsnis
   Įsigaliojimas
   1.   Šis protokolas ir jo priedas įsigalioja tą dieną, kurią Šalys praneša viena kitai apie šiam tikslui būtinų procedūrų užbaigimą.
   2.   Jie taikomi nuo 2009 m. sausio 1 d.

      (1)  Prie 1 straipsnio 1 pastraipoje nurodyto finansinio įnašo pridedami šio priedo II skyriuje numatyti mokesčiai, kuriuos renka pati Gvinėja ir kurių apytikslis dydis yra 118 000 EUR per metus be mokesčių, susijusių su priežiūra ir tyrimais.

      (2)  Prie šių sumų pridedami šio priedo II skyriuje numatyti mokesčiai, kuriuos renka pati Gvinėja ir kurių apytikslis dydis yra 118 000 EUR per metus be mokesčių, susijusių su priežiūra ir tyrimais.


title: 2014 m. liepos 23 d. Tarybos sprendimas, kuriuo skiriamas vienas Europos cheminių medžiagų agentūros Valdančiosios tarybos narys

text:
25.7.2014

               LT

               Europos Sąjungos oficialusis leidinys

               C 242/2

         TARYBOS SPRENDIMAS
   2014 m. liepos 23 d.
   kuriuo skiriamas vienas Europos cheminių medžiagų agentūros Valdančiosios tarybos narys
   2014/C 242/03
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. gruodžio 18 d. Europos Parlamento ir Tarybos reglamentą (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantį Europos cheminių medžiagų agentūrą, iš dalies keičiantį Direktyvą 1999/45/EB bei panaikinantį Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (1), ypač į jo 79 straipsnį,
   kadangi:

               (1)

               Reglamento (EB) Nr. 1907/2006 79 straipsnyje nustatyta, kad Taryba Europos cheminių medžiagų agentūros Valdančiosios tarybos (toliau – Valdančioji taryba) nariais turi skirti po vieną atstovą iš kiekvienos valstybės narės;

               (2)

               2013 m. gegužės 13 d. sprendimu (2) Taryba paskyrė 12 Valdančiosios tarybos narių;

               (3)

               Airijos Vyriausybė informavo Tarybą apie savo ketinimą pakeisti Airijos atstovą Valdančiojoje taryboje ir pateikė naujo atstovo, kuris turėtų būti paskirtas laikotarpiui iki 2017 m. gegužės 31 d., kandidatūrą,

         PRIĖMĖ ŠĮ SPRENDIMĄ:
   1 straipsnis
   Airijos pilietė Sharon Jane MCGUINNESS, gimusi 1965 m. liepos 13 d., skiriama Europos cheminių medžiagų agentūros Valdančiosios tarybos nare vietoj Martin LYNCH laikotarpiui nuo 2014 m. liepos 23 d. iki 2017 m. gegužės 31 d.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. liepos 23 d.

            Tarybos vardu

            Pirmininkas

         S. GOZI

      (1)  OL L 396, 2006 12 30, p. 1.

      (2)  OL C 138, 2013 5 17, p. 14.


title: 2004/777/EB: 2004 m. kovo 23 d. sprendimas Nr. 197, dėl pereinamųjų laikotarpių įdiegiant Europos sveikatos draudimo kortelės sistemą remiantis Sprendimo Nr. 191 5 straipsniuTekstas svarbus EEE ir ES-Šveicarijos susitarimui

text:
19.11.2004

               LT

               Europos Sąjungos oficialusis leidinys

               L 343/28

      SPRENDIMAS Nr. 197
   2004 m. kovo 23 d.
   dėl pereinamųjų laikotarpių įdiegiant Europos sveikatos draudimo kortelės sistemą remiantis Sprendimo Nr. 191 5 straipsniu
   (Tekstas svarbus EEE ir ES-Šveicarijos susitarimui)
   (2004/777/EB)
   DARBUOTOJŲ MIGRANTŲ SOCIALINĖS APSAUGOS ADMINISTRACINĖ KOMISIJA,
   atsižvelgdama į 1971 m. birželio 14 d. Tarybos reglamento (EEB) Nr. 1408/71 dėl socialinės apsaugos sistemų taikymo pagal darbo sutartį dirbantiems asmenims ir jų šeimos nariams, judantiems Bendrijoje (1), 81 straipsnio a dalį, kuri įpareigoja ją spręsti visus administravimo klausimus, kylančius iš Reglamento (EEB) Nr. 1408/71 ir paskesnių reglamentų,
   atsižvelgdama į 2003 m. birželio 18 d. Sprendimą Nr. 191 dėl E 111 ir E 111 B formų pakeitimo Europos sveikatos draudimo kortele (2),
   kadangi:

               (1)

               Remiantis Sprendimo Nr. 191 1 straipsniu, nuo 2004 m. birželio 1 d. E 111 ir E 111 B formas pakeis Europos sveikatos draudimo kortelė. Iki 2004 m. gegužės 31 d. valstybių narių kompetentingų institucijų išduotos E 111 ir E 111 B formos galios ilgiausiai iki 2004 m. gruodžio 31 d.

               (2)

               Remiantis Sprendimo Nr. 191 5 straipsniu, valstybėms narėms, kurios, priimant sprendimą, nenaudoja sveikatos draudimo kortelių, gali būti suteiktas pereinamasis laikotarpis, tačiau jis negali trukti ilgiau kaip iki 2005 m. gruodžio 31 d. Iki 2003 m. gruodžio 1 d. šią sąlygą atitinkančios valstybės narės privalo pranešti Administracinei komisijai apie savo ketinimą prašyti tokio laikotarpio ir nurodyti jo trukmę. Todėl nuo 2004 m. birželio 1 d. valstybių narių, kurioms suteiktas pereinamasis laikotarpis, kompetentingos institucijos galės ir toliau išduoti E 111 formas, kurios nustos galioti pasibaigus pereinamajam laikotarpiui. Minėtą sąlygą atitinkančios naujosios valstybės narės vėliausiai iki 2004 m. gegužės 31 d. privalo pranešti Administracinei komisijai apie savo pageidavimą taikyti pereinamąjį laikotarpį ir nurodyti jo trukmę.

               (3)

               Siekiant institucijoms ir piliečiams pateikti aiškią ir skaidrią informaciją ir užtikrinti E 111 formų, kurios nuo 2004 m. birželio 1 d. ir toliau bus išduodamos tam tikrose valstybėse narėse, pripažinimą, būtina sudaryti valstybių narių, kurioms suteiktas pereinamasis laikotarpis, sąrašą. Tačiau naujų valstybių narių ir ELPA šalių sąrašas yra tik nurodomojo pobūdžio, kol jose netaikomas Sprendimas Nr. 191.

               (4)

               Nuo 2004 m. birželio 1 d. valstybių narių, kurios netaiko pereinamojo laikotarpio, kompetentingos institucijos nebegali išduoti E 111 arba E 111 B formų. Todėl, jeigu Europos kortelė įvedama palaipsniui, o tam tikros valstybių narių kompetentingos institucijos negalės iš karto išduoti Europos kortelių, apdraustiems asmenims jos turės išduoti laikiną pakaitinį sertifikatą. Tačiau vėliausiai nuo 2006 m. sausio 1 d. šias korteles privalo išduoti visos kompetentingos institucijos.

               (5)

               Pereinamuoju laikotarpiu atitinkamų valstybių narių kompetentingos institucijos apdraustiems asmenims ir toliau išduos E 111 formas pagal 2004 m. kovo 23 d. Sprendime Nr. 198 nustatytą pavyzdį dėl pavyzdinių formų pakeitimo ir naudojimo nutraukimo, būtinų Tarybos reglamentų (EEB) Nr. 1408/71 ir (EEB) Nr. 574/72 (3) taikymui.

               (6)

               Tačiau valstybės narės gali sutrumpinti joms suteikto pereinamojo laikotarpio trukmę. Apie tokį savo sprendimą jos privalo pranešti Administracinei komisijai likus mažiausiai 3 mėnesiams iki pirmosios Europos kortelės išdavimo. Tokį pranešimą pateikusios valstybės narės nebegali išduoti E 111 formos nuo tos datos, kuri nurodyta pranešime Administracinei komisijai.

               (7)

               EEE jungtinio komiteto sprendimu bus nustatyta, kaip naudoti Europos sveikatos draudimo kortelę Europos ekonominėje erdvėje. Šiame sprendime, visų pirma, bus nustatytas kortelių, kurias išduoda Norvegijos, Islandijos ir Lichtenšteino kompetentingos institucijos, pavyzdys.

               (8)

               Jungtinio komiteto sprendimu dėl susitarimo dėl laisvo asmenų judėjimo tarp Europos bendrijos ir jos valstybių narių bei Šveicarijos Konfederacijos bus nustatyta, kaip naudoti Europos sveikatos draudimo kortelę santykiuose tarp valstybių narių ir Šveicarijos. Šiame sprendime, visų pirma, bus nustatytas kortelių, kurias išduoda Šveicarijos Konfederacijos kompetentingos institucijos, pavyzdys,

         PRIĖMĖ ŠĮ SPRENDIMĄ:

               1)

               Į šio sprendimo priedo sąrašą įtrauktoms valstybėms narėms nuo 2004 m. birželio 1 d. gali būti suteiktas pereinamasis laikotarpis Europos sveikatos draudimo kortelėms įvesti.
               Iki pereinamojo laikotarpio pabaigos šių valstybių narių kompetentingos institucijos ir toliau išduoda E 111 formas pagal 2004 m. kovo 23 d. Sprendime Nr. 198 nurodytą pavyzdį.
               Tačiau, dar nepasibaigus pereinamajam laikotarpiui, šios valstybės narės gali sutrumpinti jo trukmę. Apie tai valstybės narės praneša Administracinei komisijai likus mažiausiai trims mėnesiams iki pirmosios Europos kortelės išdavimo. Tuomet Administracinė komisija iš dalies pakeičia atitinkamus šio sprendimo priedus, kadangi reikia nurodyti, kada baigiasi šios valstybės narės pereinamasis laikotarpis.

               2)

               Nuo 2004 m. birželio 1 d. valstybių narių, kurios netaiko pereinamojo laikotarpio, kompetentingos institucijos nebegali išduoti E 111 arba E 111 B formų. Valstybių narių, kurioms toks laikotarpis buvo suteiktas, tačiau kurios nusprendė jį sutrumpinti pagal šio sprendimo 1 punkto 3 pastraipą, kompetentingos institucijos nebegali išduoti E 111 formos nuo tos dienos, kuri nurodyta jų pranešime Administracinei komisijai.
               Šių valstybių narių institucijos išduoda laikiną pakaitinį sertifikatą visiems apdraustiems asmenims, kuriems negalima išduoti Europos kortelės.
               Jeigu kompetentingos institucijos negali išduoti Europos kortelės, įrašai laikino pakaitinio sertifikato formos 8 ir 9 laukeliuose yra neprivalomi. Tai, kad jie paliekami neužpildyti, nedaro įtakos laikino pakaitinio sertifikato galiojimui.

               3)

               Šis sprendimas skelbiamas Europos Sąjungos oficialiajame leidinyje. Jis taikomas nuo 2004 m. birželio 1 d.

            Administracinės komisijos pirmininkas

         Tim QUIRKE

      (1)  OL L 149, 1971 7 5, p. 2. Reglamentas su paskutiniais pakeitimais, padarytais Europos Parlamento ir Tarybos reglamentu (EB) Nr. 631/2004 (OL L 100, 2004 4 6, p. 1).

      (2)  OL L 276, 2003 10 27, p. 19.

      (3)  OL L 259, 2004 8 5, p. 1.

      I PRIEDAS
      Valstybių narių, kurioms suteikiamas pereinamasis laikotarpis, sąrašas

                  Valstybė narė

                  Pereinamasis laikotarpis iki

                  Austrija

                  2005 m. gruodžio 31 d.

                  Italija

                  2004 m. spalio 31 d.

                  Nyderlandai

                  2005 m. gruodžio 31 d.

                  Portugalija

                  2005 m. vasario 28 d.

                  Jungtinė Karalystė

                  2005 m. gruodžio 31 d.

      II PRIEDAS
      Naujų valstybių narių, kurioms gali būti suteiktas pereinamasis laikotarpis, nurodomasis sąrašas

                  Naujoji valstybė narė

                  Pereinamasis laikotarpis iki

                  Latvija

                  2005 m. liepos 31 d.

                  Lietuva

                  2005 m. liepos 1 d.

                  Malta

                  2005 m. gruodžio 31 d.

                  Lenkija

                  2005 m. gruodžio 31 d.

                  Slovakija

                  2005 m. gruodžio 31 d.

                  Kipras

                  2005 m. gruodžio 31 d.

                  Vengrija

                  2005 m. gruodžio 31 d.

      III PRIEDAS
      ELPA šalių, kurioms gali būti suteiktas pereinamasis laikotarpis, laikinasis sąrašas (atsižvelgiant į EEE Jungtinio komiteto sprendimą)

                  ELPA šalis narė

                  Pereinamasis laikotarpis iki

                  Islandija

                  2005 m. gruodžio 31 d.

                  Šveicarija

                  2005 m. gruodžio 31 d.

                  Lichtenšteinas

                  2005 m. gruodžio 31 d.


title: 2014/575/ES: 2014 m. balandžio 3 d. Europos Parlamento sprendimas dėl Europos ligų prevencijos ir kontrolės centro 2012 finansinių metų biudžeto įvykdymo patvirtinimo

text:
5.9.2014

               LT

               Europos Sąjungos oficialusis leidinys

               L 266/196

         EUROPOS PARLAMENTO SPRENDIMAS
   2014 m. balandžio 3 d.
   dėl Europos ligų prevencijos ir kontrolės centro 2012 finansinių metų biudžeto įvykdymo patvirtinimo
   (2014/575/ES)
   EUROPOS PARLAMENTAS,

               —

               atsižvelgdamas į Europos ligų prevencijos ir kontrolės centro 2012 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos ligų prevencijos ir kontrolės centro 2012 finansinių metų galutinių metinių ataskaitų kartu su Centro atsakymais (1),

               —

               atsižvelgdamas į Tarybos 2014 m. vasario 18 d. rekomendaciją (05849/2014 – C7–0054/2014),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2004 m. balandžio 21 d. Europos Parlamento ir Tarybos reglamentą (EB) Nr. 851/2004, steigiantį Europos ligų prevencijos ir kontrolės centrą (4), ypač į jo 23 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Aplinkos, visuomenės sveikatos ir maisto saugos komiteto nuomonę (A7–0224/2014),

               1.

               patvirtina Europos ligų prevencijos ir kontrolės centro direktoriui, kad Centro 2012 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos ligų prevencijos ir kontrolės centro direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 365, 2013 12 13, p. 89.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 142, 2004 4 30, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: Tarybos sprendimas 1977 m. kovo 29 d. suteikiantis Komisijai teisę suteikti Euratomo paskolas, siekiant prisidėti prie atominių elektrinių finansavimo

text:
Svarbus teisinis pranešimas

|

31977D0270

Oficialusis leidinys L 088 , 06/04/1977 p. 0009 - 0010 specialusis leidimas graikų k.: skyrius 10 tomas 1 p. 0119  specialusis leidimas ispanų kalba: skyrius 12 tomas 3 p. 0024  specialusis leidimas portugalų kalba skyrius 12 tomas 3 p. 0024

		Tarybos sprendimas1977 m. kovo 29 d.suteikiantis Komisijai teisę suteikti Euratomo paskolas, siekiant prisidėti prie atominių elektrinių finansavimo(77/270/Euratomas)EUROPOS BENDRIJŲ TARYBA,atsižvelgdama į Europos atominės energijos bendrijos steigimo sutartį, ir ypač į jos 2, 172 ir 203 straipsnius,atsižvelgdama į Komisijos pasiūlymą,atsižvelgdama į Europos Parlamento nuomonę [1],atsižvelgdama į Ekonomikos ir socialinių reikalų komiteto nuomonę [2],kadangi branduolinės energijos naudojimas gali sumažinti Bendrijos pernelyg didelę priklausomybę nuo išorinių energijos išteklių ir tuo pagerinti energijos importavimo sąlygas;kadangi dabartinėmis techninėmis ir ekonominėmis sąlygomis branduolinės energijos naudojimas elektros energijai gaminti yra ekonomiškai naudingas ir kur kas geresnis negu naftos produktų naudojimas;kadangi papildomos investicijos, reikalingos atominei elektrinei, palyginus su įprastine elektrine, pridėjus sąnaudas, atsirandančias padidėjus naftos produktų kainoms, kurios daro neigiamą įtaką jau veikiančių įprastinių elektrinių eksploataciniams kaštams, reiškia, kad elektros energijos gamintojai yra priversti daugiau skolintis;kadangi Sutarties 2 straipsnio c punkte Bendrijai numatytas tikslas — palengvinti investavimą ir užtikrinti, ypač skatinant įmonių iniciatyvas, pagrindinių objektų, reikalingų branduolinei energijai Bendrijoje gaminti, steigimą; kadangi, jeigu reikalinga prisidėti prie atominių elektrinių finansavimo, turi būti parengti susitarimai dėl skolinimosi ir kreditavimo; kadangi šis veiksmas atrodo būtinas, jeigu siekiama Sutarties 2 straipsnio c punkte nurodyto tikslo, nors Sutartyje ir nėra tam numatytų galių;kadangi, atsižvelgus į reikalingą didelę kapitalo sumą, finansinis potencialas turėtų būti padidintas; kadangi, atrodo, kad Bendrija gali suteikti esminę pagalbą šioje srityje;kadangi Bendrija privalo panaudoti visas savo žinioje turimas priemones tikslams, patvirtintiems naujoje bendroje energetikos politikos strategijoje, pasiekti,PRIĖMĖ ŠĮ SPRENDIMĄ:1 straipsnisŠiuo dokumentu Komisijai, Europos atominės energijos bendrijos (Euratomo) vardu ir Tarybos nustatytose sumų ribose, suteikiama teisė suteikti paskolas, kurių lėšos bus skirtos investiciniams projektams, susijusiems su elektros energijos pramonine gamyba atominėse elektrinėse, ir pramoniniais branduolinės energetikos ciklo objektais, finansuoti.Komisija suteikia ne didesnes, negu paskolų paraiškose nurodomos paskolų sumos.Su tuo susijusios skolinimo ir kreditavimo operacijos išreiškiamos ta pačia valiuta ir vykdomos tomis pačiomis sąlygomis, kaip ir pagrindinės sumos sugrąžinimas bei palūkanų mokėjimas. Bendrijos išlaidas, patirtas rengiant ir vykdant šias operacijas, padengia atitinkamos naudą gaunančios įmonės.2 straipsnisKomisija dėl sąlygų, kuriomis bus suteikiamos paskolos, derasi Bendrijos naudai, atsižvelgdama į kapitalo rinkose susiklosčiusias sąlygas ir laikantis paskolų, kurios bus išduotos, trukmės apribojimų.3 straipsnisKomisija priima sprendimą dėl kiekvienos suteikiamos paskolos. Jos sprendimai priimami ypač remiantis principu, kad prioritetas bus suteikiamas išteklių naudojimui pelningiausiomis sąlygomis optimalaus dydžio objektuose.Paskolos garantuojamos bankininkystės praktikoje įprasta tvarka.4 straipsnisKomisija reguliariai informuoja Tarybą ir Europos Parlamentą apie pajamų ir išlaidų operacijas, atsirandančias iš išduotų ir skiriamų Euratomo paskolų sutarčių sudarymo ir mokėjimo. Kiekvienais metais ji pateikia skolinimo politikos apžvalgą, kartu su biudžeto sąmata.5 straipsnisFinansinė kontrolė ir auditas atliekami, remiantis 1973 m. balandžio 25 d. Finansinio reglamento nuostatomis, taikomomis Europos Bendrijų bendram biudžetui [3].Priimta Briuselyje, 1977 m. kovo 29 d.Tarybos varduPirmininkasT. Benn[1] OL C 157, 1975 7 14, p. 35.[2] OL C 248, 1975 10 29, p. 8.[3] OL L 116, 1973 5 1, p. 1.--------------------------------------------------


title: 2017 m. balandžio 27 d. Europos Parlamento sprendimas (ES) 2017/1665 dėl Europos aplinkos agentūros 2015 finansinių metų sąskaitų uždarymo

text:
29.9.2017

               LT

               Europos Sąjungos oficialusis leidinys

               L 252/219

         EUROPOS PARLAMENTO SPRENDIMAS (ES) 2017/1665
   2017 m. balandžio 27 d.
   dėl Europos aplinkos agentūros 2015 finansinių metų sąskaitų uždarymo
   EUROPOS PARLAMENTAS,

               —

               atsižvelgdamas į Europos aplinkos agentūros 2015 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos aplinkos agentūros 2015 finansinių metų metinių ataskaitų kartu su Agentūros atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2015 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į 2017 m. vasario 21 d. Tarybos rekomendaciją dėl patvirtinimo, kad Agentūra įvykdė 2015 finansinių metų biudžetą (05873/2017 – C8-0052/2017),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2009 m. balandžio 23 d. Europos Parlamento ir Tarybos reglamentą (EB) Nr. 401/2009 dėl Europos aplinkos agentūros bei Europos aplinkos informacijos ir stebėjimo tinklo (4), ypač į jo 13 straipsnį,

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (5), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir IV priedą,

               —

               atsižvelgdamas į Biudžeto kontrolės komiteto pranešimą ir į Aplinkos, visuomenės sveikatos ir maisto saugos komiteto nuomonę (A8-0085/2017),

               1.

               pritaria Europos aplinkos agentūros 2015 finansinių metų sąskaitų uždarymui;

               2.

               paveda Pirmininkui perduoti šį sprendimą Europos aplinkos agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Antonio TAJANI

            Generalinis sekretorius

         Klaus WELLE

      (1)  OL C 449, 2016 12 1, p. 87.

      (2)  Žr. 1 išnašą.

      (3)  OL L 298, 2012 10 26, p. 1.

      (4)  OL L 126, 2009 5 21, p. 13.

      (5)  OL L 328, 2013 12 7, p. 42.


title: 2004 m. balandžio 26 d. Komisijos sprendimas, priimantis Bendrijos sprendimus dėl tam tikrų cheminių medžiagų importo pagal Europos Parlamento ir Tarybos reglamentą (EB) Nr. 304/2003Tekstas svarbus EEE.

text:
Svarbus teisinis pranešimas

|

32004D0382

Oficialusis leidinys L 144 , 30/04/2004 p. 0012 - 0033

		Komisijos sprendimas2004 m. balandžio 26 d.priimantis Bendrijos sprendimus dėl tam tikrų cheminių medžiagų importo pagal Europos Parlamento ir Tarybos reglamentą (EB) Nr. 304/2003(tekstas svarbus EEE)(2004/382/EB)EUROPOS BENDRIJŲ KOMISIJA,atsižvelgdama į Europos bendrijos steigimo sutartį,atsižvelgdama į 2003 m. sausio 28 d. Europos Parlamento ir Tarybos reglamentą (EB) Nr. 304/2003 dėl pavojingų cheminių medžiagų eksporto ir importo [1], ypač į jo 12 straipsnio 1 dalį,kadangi:(1) Pagal Reglamentą (EB) Nr. 304/2003 Komisija turi nuspręsti Bendrijos vardu, leisti ar neleisti importuoti į Bendriją kiekvieną cheminę medžiagą, kuriai taikoma iš anksto pranešto sutikimo (PIC) procedūra.(2) Jungtinių Tautų Aplinkos programa (UNEP) bei Maisto ir žemės ūkio organizacija (FAO) buvo paskirtos vykdyti sekretoriato funkcijas, taikant laikinąją PIC procedūrą, parengtą pagal baigiamąjį aktą, priimtą Įgaliotųjų atstovų konferencijoje dėl Roterdamo konvencijos dėl laikinosios iš anksto pranešto sutikimo (PIC) procedūros, taikomos tarptautinėje prekyboje tam tikroms pavojingoms cheminėms medžiagoms ir pesticidams, pasirašytos 1998 m. rugsėjo 11 d. ir Bendrijos patvirtintos 2002 m. gruodžio 19 d. Tarybos sprendimu 2003/106/EB dėl Roterdamo konvencijos dėl sutikimo, apie kurį pranešama iš anksto, procedūros, taikomos tam tikroms pavojingoms cheminėms medžiagoms ir pesticidams tarptautinėje prekyboje, patvirtinimo Europos bendrijos vardu [2], visų pirma, pagal rezoliuciją dėl baigiamajame akte nustatytų laikinųjų priemonių.(3) Komisija, veikdama kaip visų paskirtoji institucija, Bendrijos ir valstybių narių vardu turi perduoti laikinosios PIC procedūros sekretoriatui sprendimus dėl cheminių medžiagų.(4) Laikinasis sekretoriatas paprašė, kad PIC procedūros dalyviai, pranešdami sprendimus dėl importo, naudotų specialią importuojančios šalies atsakymo formą.(5) Cheminės medžiagos aktinolitas, amozitas, antofilitas ir tremolitas, visos būdamos asbesto pluoštų amfibolinės formos, irgi buvo priskirtos prie medžiagų, kurioms taikoma laikinoji PIC procedūra, o laikinasis sekretoriatas pateikė Komisijai informaciją, kaip sprendimo dokumento pavyzdį (kuris dar taikomas asbesto pluoštui krokidolitui, jau priskirtam prie medžiagų, kurioms taikoma laikinoji PIC procedūra, ir kuriam buvo priimtas galutinis Bendrijos sprendimas dėl importo, paskelbtas PIC IV aplinkraštyje, apibūdinančiame 1994 m. gruodžio 31 d. padėtį). Visos šios cheminės medžiagos palaipsniui buvo uždraustos arba buvo gerokai apribotas jų naudojimas Bendrijos lygiu, taikant eilę reglamentuojančių priemonių, kurių paskutinioji buvo 1999 m. liepos 26 d. Komisijos direktyva 1999/77/EB [3], šeštą kartą derinanti su technikos pažanga 1976 m. liepos 27 d. Tarybos direktyvą 76/769/EEB dėl valstybių narių įstatymų ir kitų teisės aktų, susijusių su kai kurių pavojingų medžiagų ir preparatų prekybos ir naudojimo apribojimais [4]. Todėl turėtų būti priimtas galutinis sprendimas dėl aktinolito, amozito, antofilito ir tremolito importo, be to, turėtų būti priimtas pataisytas ir atnaujintas galutinis sprendimas dėl krokidolito.(6) DNOC (2-metil-4,6-dinitrofenolis) buvo priskirtas cheminėms medžiagoms, kurioms taikoma laikinoji PIC procedūrą kaip pesticidui, apie kurį laikinasis sekretoriatas pateikė Komisijai informaciją, kaip sprendimo dokumento pavyzdį. DNOC taikoma 1991 m. liepos 15 d. Tarybos direktyva 91/414/EEB dėl augalų apsaugos produktų pateikimo į rinką [5] su paskutiniais pakeitimais, padarytais Reglamentu (EB) Nr. 806/2003 [6]. 1999 m. vasario 17 d. Komisijos sprendimu 1999/164/EB dėl veikliosios medžiagos DNOC neįtraukimo į Tarybos direktyvos 91/414/EEB I priedą ir leidimų augalų apsaugos priemonėms, turinčioms šią veikliąją medžiagą, atšaukimo [7], DNOC nebuvo įtrauktas į Direktyvos 91/414/EEB I priedą, o leidimai jo turintiems augalų apsaugos produktams turėjo būti panaikinti iki 1999 m. rugpjūčio 16 d. Taigi turėtų būti priimtas galutinis sprendimas dėl importo.(7) Barstomųjų miltelių pavidalu naudojami tam tikri pesticidų preparatai, kuriuos sudaro 7 % arba daugiau benomilo, 10 % arba daugiau karbofurano ir 15 % arba daugiau tiramo mišinys, irgi buvo priskirti prie preparatų, kuriems taikoma laikinoji PIC procedūra. Laikinasis sekretoriatas pateikė Komisijai informaciją, kaip sprendimo dokumento pavyzdį. Cheminėms medžiagoms benomilui, karbofuranui ir tiramui taikoma Direktyva 91/414/EEB. 2002 m. lapkričio 26 d. Komisijos sprendimu 2002/928/EB dėl benomilo neįtraukimo į Tarybos direktyvos 91/414/EEB I priedą ir augalų apsaugos produktų, turinčių šios veiksliosios medžiagos, leidimų panaikinimo [8], benomilas nebuvo įtrauktas į Direktyvos 91/414/EEB I priedą, o leidimai jo turintiems augalų apsaugos produktams turėjo būti panaikinti iki 2003 m. gegužės 25 d. Karbofuranui toliau tęsiamas įvertinimas pagal Direktyvą 91/414/EEB. Ta direktyva numato pereinamąjį laikotarpį, kuriuo laukiant Bendrijos sprendimo valstybėms narėms leidžiama priimti nacionalinius sprendimus dėl medžiagų ir produktų, kuriems taikoma ta direktyva. 2003 m. rugsėjo 5 d. Komisijos direktyva 2003/81/EB, iš dalies pakeičiančia Tarybos direktyvą 91/414/EEB, į veikliųjų medžiagų sąrašą įtraukiant molinatą, tiramą ir ziramą [9], tiramas buvo įtrauktas į Direktyvos 91/414/EEB I priedą, ir taikant tam tikras sąlygas, jį galima naudoti augalų apsaugos produktuose. Be to, tiramas buvo įregistruotas pagal 1998 m. vasario 6 d. Europos Parlamento ir Tarybos direktyvą 98/8/EB dėl biocidinių produktų pateikimo į rinką [10], numatančią pereinamąjį laikotarpį, kuriuo laukiant Bendrijos sprendimo valstybėms narėms leidžiama priimti sprendimus dėl medžiagų ir produktų, kuriems taikoma ta direktyva. Taigi turėtų būti priimtas laikinasis sprendimas dėl pesticidų barstomųjų miltelių preparatų, turinčių nurodytos arba didesnės koncentracijos benomilo, karbofurano ir tiramo mišinį, importo.(8) Šiame reglamente numatytos priemonės atitinka pagal Tarybos direktyvos 67/548/EEB [11] su paskutiniais pakeitimais, padarytais Komisijos direktyva 2001/59/EB [12], 29 straipsnį sudaryto komiteto nuomonę,PRIĖMĖ ŠĮ SPRENDIMĄ:1 straipsnisPriimtas galutinis sprendimas dėl cheminių medžiagų aktinolito, amozito, antofilito, krokidolito ir tremolito importo, kaip nurodyta atsakymo dėl importo formoje, pateiktoje I priede.2 straipsnisPriimtas galutinis sprendimas dėl cheminės medžiagos DNOC importo, kaip nurodyta atsakymo dėl importo formoje, pateiktoje II priede.3 straipsnisBe to, priimtas laikinasis sprendimas dėl pesticidų barstomųjų miltelių preparatų, turinčių 7 % arba daugiau benomilo, 10 % arba daugiau karbofurano ir 15 % arba daugiau tiramo mišinį, importo, kaip nurodyta atsakymo dėl importo formoje, pateiktoje II priede.Priimta Briuselyje, 2004 m. balandžio 26 d.Komisijos varduMargot WallströmKomisijos narė[1] OL L 63, 2003 3 6, p. 1.[2] OL L 63, 2003 3 6, p. 27.[3] OL L 207, 1999 8 6, p. 18.[4] OL L 262, 1976 9 27, p. 24.[5] OL L 230, 1991 8 19, p. 1.[6] OL L 122, 2003 5 16, p. 1.[7] OL L 54, 1999 3 2, p. 21.[8] OL L 322, 2002 11 27, p. 53.[9] OL L 224, 2003 9 6, p. 29.[10] OL L 123, 1998 4 24, p. 1.[11] OL 196, 1967 8 16, p. 1.[12] OL L 225, 2001 8 21, p. 1.--------------------------------------------------I PRIEDASGalutinis sprendimas dėl cheminių medžiagų aktinolito, amozito, antofilito ir tremolito importo ir atnaujintas galutinis sprendimas dėl krokidolito importo, pakeičiantis ankstesnį 1994 m. importo sprendimą+++++ TIFF ++++++++++ TIFF ++++++++++ TIFF +++++--------------------------------------------------II PRIEDASGalutinis sprendimas dėl cheminės medžiagos DNOC importo+++++ TIFF ++++++++++ TIFF ++++++++++ TIFF +++++--------------------------------------------------III PRIEDASLaikinasis sprendimas dėl pesticidų barstomųjų miltelių preparatų, kuriuos sudaro 7 % arba daugiau benomilo, 10 % arba daugiau karbofurano ir 15 % arba daugiau tiramo mišinys, importo+++++ TIFF ++++++++++ TIFF ++++++++++ TIFF ++++++++++ TIFF +++++--------------------------------------------------


title: 2000/443/EC: Commission Decision of 18 May 2000 amending Decision 97/404/EC of 10 June 1997 setting up a Scientific Steering Committee and Decision 97/579/EC of 23 July 1997 setting up scientific committees in the area of consumer health and food safety (notified under document number C(2000) 1343) (Text with EEA relevance)

text:
Avis juridique important

|

32000D0443

Official Journal L 179 , 18/07/2000 P. 0013 - 0014

KOMISIJOS SPRENDIMAS2000 m. gegužės 18 d.iš dalies keičiantis 1997 m. birželio 10 d. Sprendimą 97/404/EB, įsteigiantį Mokslo iniciatyvinį komitetą, ir 1997 m. liepos 23 d. Sprendimą 97/579/EB, įsteigiantį vartotojų sveikatos ir maisto saugos mokslinius komitetus(pranešta dokumentu Nr. C(2000) 1343)(tekstas svarbus EEE)(2000/443/EB)EUROPOS BENDRIJŲ KOMISIJA,atsižvelgdama į Europos bendrijos steigimo sutartį,atsižvelgdama į 1997 m. birželio 10 d. Sprendimą 97/404/EB, įsteigiantį Mokslo iniciatyvinį komitetą[1], ypač į jo 3, 4 ir 8 straipsnius,atsižvelgdama į 1997 m. liepos 23 d. Sprendimą 97/579/EB, įsteigiantį vartotojų sveikatos ir maisto saugos mokslinius komitetus[2], ypač į jo 5 straipsnį,kadangi:(1) 2000 m. liepos mėn. pasibaigs Mokslo iniciatyvinio komiteto kitiems moksliniams komitetams nepirmininkaujančių aštuonių narių kadencija. 2000 m. lapkričio mėn. baigsis mokslinių komitetų sektorių darbe dalyvaujančių aštuonių narių kadencija. Todėl reikės paskirti naujus šių komitetų narius: Mokslo iniciatyvinio komiteto - ne vėliau kaip iki 2000 m. liepos mėn. ir mokslinių komitetų sektorių - ne vėliau kaip 2000 m. lapkričio mėn. Prieš paskiriant naujus narius, būtina atsižvelgiant į praktinę patirtį suderinti su komitetų narių kadencijos trukme, konfidencialumo taisyklėmis ir metine interesų deklaracija susijusius sprendimus.(2) Narystė mokslo komitetuose kadencijos laikotarpiu gali būti iš dalies pratęsta (pakeičiami atsistatydinę nariai, padidinamas narių skaičius). Siekiant užtikrinti tinkamą minimų mokslo komitetų darbą ir jų sanglaudą, komitetų naujų narių kadenciją reikėtų apriboti iki kitiems nariams likusio laiko. Atsižvelgiant į tai, kad šių dalinių kadencijų trukmė dažnai apribojama, pabrėžiama, kad taisyklė, skelbianti narių kadencijos apribojimą ne daugiau kaip dviem kadencijoms iš eilės, yra taikoma tik visai kadencijai.(3) 1997 m. birželio 10 d. Sprendimo 97/404/EB, įsteigiančio Mokslo iniciatyvinį komitetą, 4 straipsnis numato metinę interesų deklaraciją, kad būtų užtikrintas Mokslo iniciatyvinio komiteto savarankiškumas. Ši taisyklė turėtų būti taikoma ir pirmiau minėtu birželio 10 d. sprendimu sukurtai Mokslo iniciatyvinio komiteto ad hoc grupei. Net jeigu ad hoc grupės nariai, laikydamiesi darbo tvarkos taisyklių, jau paskelbė metines interesų deklaracijas, šį įsipareigojimą reikėtų įtraukti į sprendimą.(4) 1997 m. birželio 10 d. Sprendimo 97/404/EB, įsteigiančio Mokslo iniciatyvinį komitetą, 8 straipsnyje numatyti įsipareigojimai dėl konfidencialumo yra taikytini tik komiteto nariams, o pirmiau minėto 1997 m. liepos 23 d. sprendimo, įsteigiančio mokslo komitetus, 11 straipsnis tuos pačius konfidencialumo įsipareigojimus taiko ir komitetų nariams, ir nepriklausomiems ekspertams. Netgi jei abiejuose minėtuose sprendimuose numatytos darbo tvarkos taisyklės dėl konfidencialumo įsipareigojimo yra skirtos ir nariams, ir nepriklausomiems ekspertams, pirmiau minėto 8 straipsnio formuluotę būtina suderinta su minėto 11 straipsnio formuluote,NUSPRENDĖ:1 straipsnisSprendimas 97/404/EB iš dalies keičiamas taip:1) 3 straipsnio 5 dalis pakeičiama taip:"5. MIK narių, kurie nėra mokslinių komitetų pirmininkai, kadencija - treji metai. Šis terminas gali būti sutrumpintas nario paskyrimo dokumente, taip užtikrinant, kad visų narių kadencija pasibaigtų tuo pačiu metu. Nariai negali dirbti daugiau kaip dvi kadencijas iš eilės. Po trejų metų jie toliau eina savo pareigas, kol yra pakeičiami arba pratęsiamas jų paskyrimas.";2) 4 straipsnio 2 dalis pakeičiama taip:"2. MIK nariai ir jo ad hoc grupės nariai kasmet Komisiją supažindina su visais interesais, kurie galėtų būti laikomi pažeidžiančiais jų savarankiškumą.";3) 8 straipsnis pakeičiamas taip:"8 straipsnisNepažeidžiant Sutarties 287 straipsnio nuostatų, nariai ir nepriklausomi ekspertai įpareigojami neatskleisti informacijos, kurią jie gauna dirbdami MIK arba vienoje iš jo darbo grupių, kai jiems pranešama, jog šiai informacijai taikomas konfidencialumo reikalavimas."2 straipsnisSprendimo 97/578/EB 5 straipsnio 1 dalis pakeičiama taip:"1. Mokslo komitetų narių kadencija yra treji metai. Šis terminas gali būti sutrumpintas nario paskyrimo dokumente, taip užtikrinant, kad visų mokslinio komiteto narių kadencija pasibaigtų tuo pačiu metu. Nariai negali dirbti daugiau kaip dvi kadencijas iš eilės. Po trejų metų jie lieka eiti pareigas tol, kol yra pakeičiami arba pratęsiamas jų paskyrimas."Priimta Briuselyje, 2000 m. gegužės 18 d.Komisijos varduDavid BYRNEKomisijos narys[1] OL L 169, 1997 6 27, p. 86.[2] OL L 237, 1997 8 28, p. 18.